KOMMISSIONENS FORORDNING (EU) Nr. 100/2012
af 3. februar 2012
om ændring af forordning (EF) nr. 748/2009 om en liste over luftfartøjsoperatører, som den 1. januar 2006 udførte eller derefter har udført en af luftfartsaktiviteterne i bilag I til Europa-Parlamentets og Rådets direktiv 2003/87/EF, med angivelse af den til hver luftfartøjsoperatør hørende administrerende medlemsstat, idet der også tages hensyn til udvidelsen af Unionens ordning for handel med emissioner til EØS/EFTA-lande
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (1), særlig artikel 18a, stk. 3, litra b), og
ud fra følgende betragtninger:
(1)
Europa-Parlamentets og Rådets direktiv 2008/101/EF (2) ændrede direktiv 2003/87/EF med henblik på at inddrage luftfartsaktiviteter i ordningen for handel med drivhusgasemissionskvoter i Den Europæiske Union.
(2)
Kommissionens forordning (EF) nr. 748/2009 (3) indeholder en liste over luftfartøjsoperatører, som den 1. januar 2006 udførte eller derefter har udført en af luftfartsaktiviteterne i bilag I til direktiv 2003/87/EF.
(3)
Hensigten med listen er at mindske luftfartøjsoperatørers administrative byrde ved at oplyse om, hvilken medlemsstat der regulerer en nærmere bestemt luftfartøjsoperatør.
(4)
Inddragelse i EU's emissionshandelsordning er betinget af udførelse af en luftfartsaktivitet som omhandlet i bilag I til direktiv 2003/87/EF og ikke af opførelse på den liste over luftfartøjsoperatører, som Kommissionen opstiller i henhold til dette direktivs artikel 18a, stk. 3.
(5)
Direktiv 2008/101/EF blev indarbejdet i aftalen om Det Europæiske Økonomiske Samarbejdsområde ved Det Blandede EØS-udvalgs afgørelse nr. 6/2011 af 1. april 2011, om ændring af bilag XX (Miljø) til EØS-aftalen (4).
(6)
Udvidelsen af de luftfartsrelaterede bestemmelser i Unionens emissionshandelsordning til EØS/EFTA-lande indebærer, at der løbende må tages hensyn til de kriterier, der er fastsat i artikel 18a, stk. 1, i direktiv 2003/87/EF med henblik på at fastslå den administrerende medlemsstat for en luftfartsoperatør, og dermed bør visse luftfartøjsoperatører tilknyttes EØS/EFTA-lande med henblik på administrationen.
(7)
I udarbejdelsen af den ajourførte liste over luftfartøjsoperatører har Kommissionen taget disse flådefortegnelser fra operatører og tjenesteydelsesselskaber i betragtning. På grund af manglende oplysninger står et antal forvaltningsselskaber, tjenesteydelsesselskaber eller luftfartøjsregistreringsnumre anført på den ajourførte liste.
(8)
Forordning (EF) nr. 748/2009 bør derfor ændres i overensstemmelse hermed -
VEDTAGET DENNE FORORDNING:
Artikel 1
Bilaget til forordning (EF) nr. 748/2009 erstattes af bilaget til denne forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. februar 2012.